7 февраль куни ФИФА Ўзбекистон футбол ассоциациясига «Бунёдкор»ни Ривалдодан 8,16 миллион евро, Денилсондан эса 1,11 миллион доллар қарзни тўлаш мажбурияти қайд этилган қарорни юборганди.
Қарорга кўра, «Бунёдкор» клуби ФИФАнинг низоларни ҳал қилиш бўйича Миллий палатасининг (NDRC) 2017 йил 21-сентябрдаги қарорини тўлиқ бажармаганликда айбдор деб топилди. Буни Спорт арбитраж суди (CAS) 2023 йил 6 ноябрда тўлиқ тасдиқлаган.
Ўзбекистон профессионал футбол лигаси клуб ва футболчилар 30 март куни янги келишувга эришганини маълум қилди.
«ФИФА қарорига кўра, "Бунёдкор" Ривалдо ва Денилсон олдидаги қарздорликни 2024 йилнинг 7 апрель санасига қадар бартараф этиши керак эди. Янги келишувга кўра тўланиши лозим бўлган суммалар сезиларли кўринишда камайтирилди. Қўшимчасига, келишилган сумма Денилсонга 2026 йилгача уч қисмга бўлиб тўланадиган бўлди. Ривалдо билан ҳисоб-китоб эса 2028 йилга қадар ҳар йили бир мартадан амалга ошириладиган бўлди», — дейилади хабарда.
Аввалроқ «Бунёдкор» директори Мурод Алиев клуб ҳуқуқшунослари Ривалдо ва Денилсонга қарийб 9,2 млн евро тўлаш бўйича ФИФА қарорини юмшатиш устида ишлаётганини маълум қилганди. У ушбу қарзни тўлаш масаласини клуб раҳбарияти, яъни «Ўзбекнефтгаз» давлат компанияси ҳал қилишини айтгади. Tribuna.uz ҳам ўз манбасига таяниб Ривалдо ва Денилсон олдидаги қарздорликлар «Ўзбекнефтгаз» томонидан тўлаб берилишини маълум қилди.
Эслатиб ўтамиз, Ривалдо 2008−2010 йилларда кейинчалик номини «Бунёдкор»га ўзгартирган «Қурувчи» клубида тўп сурган ва 61 учрашувда 37 та гол киритиб, уч марта Ўзбекистон чемпиони бўлган. У 1999 йилги «Олтин тўп» соҳиби, ФИФА талқинига кўра йилнинг энг яхши футболчиси унвони, икки марта Испания чемпионати, Испания кубоги ва UEFA Суперкубоги ғолиби. Футболчи фаолияти давомида «Депортиво», «Барселона», «Милан» ва бошқа жамоаларда ўйнаган.
Денилсон 2010 йилда «Бунёдкор»га келган ва ўша мавсумда Ўзбекистон чемпионлигини қўлга киритган, Олий лигада 14 та ўйинда 4 та, Осиё чемпионлар лигасида эса 6 та ўйинда 5 та гол урган.
«Қурувчи» клуби «Zeromax» холдинг компанияси таркибига кирувчи «Нефтегазмонтаж» компанияси томонидан ташкил этилган.
Ривалдо дастлаб «Бунёдкор» билан бир йиллик шартнома имзолаган. Унинг бир йиллик шартномаси солиқдан ташқари 6 миллион евро (5,3 миллион фунт) ва унинг образидан фойдаланиш ҳуқуқи шартномаси эди, бу унга бошқа даромадларнинг 26 фоизини берди, яъни у биринчи йили атрофида 7,1 миллион фунт стерлинг ишлаб олди.
Бироқ, 2008 йилнинг ёзида шартнома имзолаганидан бир неча ой ўтгач, у келишувни яна икки йилга, 2011 йилнинг ёзигача узайтиришга рози бўлди, шунингдек, маслаҳатчи вазифаларни ҳам бажарди.
Sporting Intelligence ёзишича, «биринчи йили ҳаммаси яхши бўлиб туюлди, «Бунёдкор»да аниқ пул кўп эди». Клуб Зикони (2008−2009), кейин эса Фелипе Сколарини (2009−2010) мураббийликка олди, шунингдек, Самуэл Это`Они 25 миллион доллар эвазига бир мавсумга ўз сафига қўшишга таклиф қилди, бироқ у рад этди. Шунингдек, клуб «Барселона»нинг таниқли испан футболчилари, жумладан, Андрес Инеста, Карлес Пуёл ва Сеск Фабрегасга Тошкентга мураббийлик семинарлари ва маҳорат сабоқларида қатнашишлари учун ҳар бирига 1 миллион доллар тўлаган.
Ривалдонинг иккинчи йили, 2009 йилнинг ёзидан бошлаб, футболчиларга маош тўлаш тўхтатилди. «Унга жиддий муаммо йўқ, фақат пул оқими билан боғлиқ муаммо айтилган ва бу ғайриоддий туюлган бўлсада, у хавотирга сабаб йўқ деб ўйлаган», — деди унинг адвокати.
Адвокатнинг сўзларига кўра, маошлар бир йил берилмаган, бироқ клубга бир неча ёш бразилиялик ва бошқа ходимларни таклиф қилган Ривалдо «уларнинг фаровонлиги учун масъулиятни ҳис қилган, шунинг учун у уларга ғамхўрлик қилиш учун қолган ва маошларини ўз чўнтагидан тўлаган».
«Менда катта режалар бор эди. Мен клуб дунё футбол харитасида кўриниб туриши учун ривожланишини истардим. Мен «Бунёдкор»нинг ўйинини яхшилашни, машғулотлар сифатини оширишни ва клубни янги профессионал даражага олиб чиқишни хоҳлардим. Мен «Бунёдкор»дан одамларни «Челси», «Интер» ва «Милан»га юбордим, шунда улар Европанинг муваффақиятли клуби нима эканлигини ичкаридан кўришлари мумкин», — дея афсусда бўлди бразилиялик спортчи Sporting Intelligence нашрига берган интервьюсида.
2010 йил июлига келиб, Ривалдо судга мурожаат қилишга қарор қилди, худди шу вақтда «Zeromax» банкрот бўлди. Футболчи йўқотишларини 16 миллион еврога баҳолаган. Унинг сўзларига кўра, у ушбу сумманинг камида бир қисмини тўлашга ҳаракатда.